NARIADENIE KOMISIE (ES) č. 1891/2004
z 21. októbra 2004,
ktorým sa vykonáva nariadenie Rady (ES) č. 1383/2003 o prijatí opatrení colnými orgánmi pri tovare, pri ktorom je podozrenie z porušovania niektorých práv duševného vlastníctva a opatrení, ktoré sa majú prijať pri tovare, pri ktorom sa zistilo, že sa práva duševného vlastníctva porušili
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1383/2003 z 22. júla 2003 o prijatí opatrení pri tovare, pri ktorom je podozrenie z porušovania niektorých práv duševného vlastníctva a opatrení, ktoré sa majú prijať pri tovare, pri ktorom sa zistilo, že sa práva duševného vlastníctva porušili (1), najmä na jeho článok 20,
keďže:
(1)
Nariadenie (ES) č. 1383/2003 zaviedlo spoločné pravidlá s cieľom zabrániť vstupu, prepusteniu do voľného obehu, výstupu, vývozu, spätnému vývozu alebo prepusteniu do režimu s podmienečným oslobodením od cla falzifikátov alebo nedovolených napodobenín a takto efektívne čeliť protiprávnemu obchodovaniu s takýmto tovarom bez toho, aby sa sťažil zákonný obchod.
(2)
Nariadením (ES) č. 1383/2003 sa nahrádza nariadenie Rady (ES) č. 3295/94 z 22. decembra 1994, ktorým sa stanovujú opatrenia týkajúce sa zákazu prepustenia do režimu voľného obehu, vývozu, spätného vývozu alebo prepustenia do režimu s podmienečným oslobodením od cla tovaru, pri ktorom je podozrenie z porušovania niektorých práv duševného vlastníctva (2), je potrebné nahradiť nariadenie Komisie (ES) č. 1367/95 (3), ktorým sa stanovujú pravidlá o vykonávaní opatrenia Rady (ES) č. 3295/94.
(3)
V závislosti od rôznych druhov duševného vlastníctva je potrebné určiť fyzické a právnické osoby, ktoré môžu byť zástupcami držiteľa práva alebo akejkoľvek oprávnenej osoby užívať toto právo.
(4)
Je potrebné vymedziť postupy na preukázanie práva k duševnému vlastníctvu, tak ako ich vyžadujú ustanovenia článku 5 ods. 5 druhého pododseku nariadenia (ES) č. 1383/2003.
(5)
Na zabezpečenie harmonizácie a jednotného obsahu a formy tlačív žiadosti o prijatie opatrení v súlade s ustanovením článku 5 ods. 1 a 4 nariadenia (ES) č. 1383/2003, tak ako aj informácií, ktoré majú tieto tlačivá žiadosti o prijatie opatrení obsahovať, je potrebné zaviesť tlačivo. Rovnako je potrebné určiť jazyky, ktoré sa na žiadosti o prijatie opatrenia budú používať podľa článku 5 ods. 4 uvedeného nariadenia.
(6)
Je potrebné určiť druh a rozsah informácií, ktoré musí žiadosť o prijatie opatrenia obsahovať, aby mohli colné orgány ľahšie rozpoznať tovar, ktorý môže porušovať práva duševného vlastníctva.
(7)
Je potrebné určiť vzor vyhlásenia držiteľa práva, ktorý sa musí priložiť k žiadosti o prijatie opatrenia.
(8)
V záujme právnej istoty je potrebné ustanoviť začiatok lehoty v súlade s článkom 13 nariadenia (ES) č. 1383/2003.
(9)
Na jednej strane je potrebné stanoviť postupy na výmenu informácií medzi členskými štátmi a Komisiou, aby Komisia mohla sledovať efektívne uplatňovanie postupov určených v nariadení (ES) č. 1383/2003, vypracovať správu v primeranom čase v súlade s článkom 23 uvedeného nariadenia a na druhej strane pokúsiť sa kvantifikovať a opísať príklady podvodov a umožniť členským štátom zaviesť primeranú analýzu rizík.
(10)
Toto nariadenie by malo nadobudnúť účinnosť od rovnakého dátumu ako nariadenie (ES) č. 1383/2003.
(11)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Na účely článku 2 ods. 2 písm. b) nariadenia (ES) č. 1383/2003 (ďalej ako „základné nariadenie“) zástupcami držiteľa práva alebo akejkoľvek inej osoby oprávnenej užívať toto právo môžu byť fyzické osoby alebo právnické osoby.
Pritom právnickými osobami uvedenými v prvej vete sú správcovské spoločnosti, ktorých jediným cieľom alebo jedným zo základných cieľov je riadiť alebo spravovať autorské práva alebo práva príbuzné autorskému právu, združenia alebo zástupcovia, ktorí predložili žiadosť o zápis označenia pôvodu výrobku alebo zemepisného označenia výrobku, a pestovatelia rastlín.
Článok 2
1. Ak držiteľ práva sám podá žiadosť o prijatie opatrenia podľa článku 5 ods. 1 základného nariadenia, právo stanovené v článku 5 ods. 5 druhom pododseku uvedeného nariadenia sa preukáže takto:
a)
v prípade práv, ktoré sú predmetom registrácie alebo na ktoré sa žiadosť podá, je ním dôkaz o registrácii oprávneným orgánom alebo o podaní na registráciu;
b)
v prípade autorských práv, príbuzných práv alebo práv na ochranu dizajnu, ktoré nie sú zaregistrované alebo o ktorých registráciu nebola podaná žiadosť, akýkoľvek dôkaz o autorstve alebo o postavení žiadateľa ako pôvodného držiteľa.
Ako dôkaz podľa ods. 1 písm. a) možno považovať kópiu potvrdenia o registrácii v národnom alebo medzinárodnom informačnom systéme.
V prípade označenia pôvodu výrobku alebo zemepisného označenia výrobkov dôkaz uvedený v písm. a) prvého odseku musí pozostávať z dvoch povinných prvkov: z dôkazu, že držiteľ práva alebo združenie je výrobcom, a z dôkazu, že označenie pôvodu výrobkov alebo zemepisné označenie výrobkov bolo zaregistrované. Tento odsek sa primerane uplatňuje na vína a liehové nápoje.
2. Keď žiadosť o prijatie opatrenia podá akákoľvek osoba oprávnená využívať jedno z práv uvedených v článku 2 ods. 1 základného nariadenia, na preukázanie práva je potrebné predložiť, okrem dôkazov ustanovených v odseku 1 tohto článku, aj doklad, na základe ktorého je táto osoba oprávnená užívať príslušné právo.
3. Ak žiadosť o prijatie opatrenia podá zástupca držiteľa práva alebo akákoľvek iná osoba oprávnená využívať jedno z práv stanovených v článku 2 ods. 2 základného nariadenia, preukázaním je predloženie, okrem dôkazov uvedených v odseku 1 tohto článku, jeho oprávnenia konať.
Zástupca držiteľa práva, uvedený v prvom odseku, musí predložiť vyhlásenie držiteľa práva stanovené v článku 6 základného nariadenia, podpísané osobami uvedenými v odsekoch 1 a 2 tohto článku, alebo na základe výnimky, predloží potvrdenie o tom, že je oprávnený hradiť všetky ďalšie náklady spojené s prijatými opatreniami colných orgánov v jeho mene podľa článku 6 základného nariadenia.
Článok 3
1. Všetky doklady súvisiace so žiadosťou o prijatie opatrenia, stanovené v článku 5 ods. 1 a 4 základného nariadenia, ako aj rozhodnutí stanovených v ods. 7 a 8 tohto článku, oprávňujúcich podať takúto žiadosť, ako aj vyhlásenie podľa článku 6 tohto nariadenia musia zodpovedať tlačivám uvedeným v prílohe k tomuto nariadeniu.
Tlačivá možno vyplniť elektronicky, písacím strojom alebo čitateľne rukou. V poslednom prípade musia byť vyplnené atramentovým perom paličkovým písmom. Pri ktoromkoľvek z použitých postupov sa nesmie gumovať, prepisovať alebo iným spôsob meniť text. Ak sa tlačivo vypĺňa elektronicky, je potrebné, aby ho žiadateľ mal prístupné v elektronickej forme na jednej alebo viacerých verejne prístupných webových stránkach. Následne sa môžu tlačivá kopírovať na súkromných kopírovacích zariadeniach.
Ak je potrebné priložiť doplňujúce prílohy uvedené v bodoch 8, 9, 10 a 11 tlačiva, na ktorom sa podáva žiadosť o prijatie opatrenia podľa článku 5 ods. 1 základného nariadenia, alebo priložiť dokumenty uvedené v bodoch 7, 8, 9 a 10 tlačiva, na ktorom sa podáva žiadosť podľa článku 5 ods. 4 tohto nariadenia, tieto prílohy sú neoddeliteľnou súčasťou tlačiva.
2. Tlačivá žiadosti o prijatie opatrenia podľa článku 5 ods. 4 základného nariadenia sa vytlačia a vyplnia v jednom z úradných jazykov Spoločenstva, určených príslušnými orgánmi členských štátov, v ktorých sa podáva žiadosť o prijatie opatrenia, spolu s každým ďalším prekladom, ktorý sa môže požadovať.
3. Tlačivo tvoria dve vyhotovenia:
a)
vyhotovenie pre členský štát, v ktorom sa žiadosť podala, označené číslom 1;
b)
vyhotovenie určené pre držiteľa práva je označené číslom 2.
Tlačivo, riadne vyplnené a podpísané, doplnené zodpovedajúcim počtom výpisov pre každý členský štát označený v bode 6 tlačiva, ako aj preukázaním dokladov o práve uvedenom v bodoch 8, 9 a 10 tlačiva, sa podáva na príslušnom colnom orgáne, ktorý ho po jeho prijatí uchováva najmenej o jeden rok dlhšie, než je lehota jeho platnosti.
V prípade, ak sa výpis rozhodnutia umožňujúceho podať žiadosť o prijatie opatrenia zasiela jednému alebo viacerým členským štátom v súlade s ustanoveniami článku 5 ods. 4 základného nariadenia, členský štát, ktorý prijme tento výpis, bezodkladne vyplní v časti tlačiva „potvrdenie prijatia“ dátum prijatia a zašle jednu kópiu výpisu príslušnému orgánu označenému v bode 2 tlačiva.
Držiteľ práva môže počas lehoty platnosti svojej žiadosti o prijatie opatrenia v Spoločenstve požiadať v členskom štáte, v ktorom bola žiadosť o prijatie opatrenia pôvodne podaná, aby opatrenia prijal iný členský štát, predtým uvedený v žiadosti. V tomto prípade lehotou platnosti novej žiadosti je zostavajúca lehota pôvodne plynúca z pôvodnej žiadosti. Lehotu možno predĺžiť v súlade s podmienkami vzťahujúcimi sa na pôvodnú žiadosť.
Článok 4
Orgán, ktorého úlohou je prijímať a spracúvať žiadosti o prijatie opatrení, môže na účely ustanovení článku 5 ods. 6 základného nariadenia požiadať o informácie týkajúce sa miest výroby alebo spracúvania, distribučných sietí alebo mien oprávnených osôb, ako aj o ďalšie informácie s cieľom zjednodušiť technickú analýzu predmetných výrobkov.
Článok 5
Ak sa žiadosť o prijatie opatrenia podala v súlade s článkom 4 ods. 1 základného nariadenia v lehote troch pracovných dní pred uplynutím stanovenej lehoty a colné orgány určené na tento účel ju prijali, lehoty ustanovené v článkoch 11 a 13 tohto nariadenia začnú plynúť až odo dňa nasledujúceho po dni doručenia žiadosti.
Ak v súlade s článkom 4 ods. 1 základného nariadenia colný orgán informuje deklaranta alebo držiteľa tovaru, že pri tovare je podozrenie z porušovania práva duševného vlastníctva a že bol zaistený a jeho prepustenie je pozastavené, lehota 3 pracovných dní začne plynúť odo dňa, keď s tým bol držiteľ práv oboznámený.
Článok 6
Ak je predmetom podania žiadosti o prijatie opatrenia tovar podliehajúci skaze, je potrebné čo najskôr začať konanie o pozastavení prepustenia alebo o zaistení takéhoto tovaru.
Článok 7
1. Ak sa uplatní článok 11 ods. 2 základného nariadenia, držiteľ práva musí informovať colné orgány o tom, že sa začalo konanie s cieľom určiť, či došlo k porušeniu práv duševného vlastníctva podľa vnútroštátnych právnych predpisov. S výnimkou tovaru podliehajúceho skaze, ak zvyšná časť lehoty podľa článku 13 ods. 1 prvého pododseku základného nariadenia je na takýto postup nedostatočná, môže byť na riešenie podľa tohto postupu predĺžená podľa článku 13 ods. 1 druhého pododseku tohto nariadenia.
2. Ak došlo k predĺženiu o desať pracovných dní na základe článku 11 základného nariadenia, nie je možné udeliť ďalšie predĺženie lehoty na základe článku 13 uvedeného nariadenia.
Článok 8
1. Každý členský štát oznámi Komisii bez zbytočného odkladu informácie o príslušnom colnom orgáne, ustanovené v článku 5 ods. 2 základného nariadenia, príslušnom na prijímanie a spracúvanie žiadosti o prijatie opatrení od držiteľov práva.
2. Každý členský štát poskytne Komisii na konci každého kalendárneho roku zoznam písomných žiadostí o prijatie opatrenia, stanovených v článku 5 ods. 1 a 4 základného nariadenia, s označením mena a iných údajov o každom držiteľovi práva a typu práva, na ktoré držiteľ podal žiadosť, ako aj stručný opis výrobku. Rovnako sa musia uviesť aj žiadosti, ktoré neboli schválené.
3. V mesiaci nasledujúcom po ukončení každého štvrťroka poskytnú členské štáty Komisii zoznam spracovaný podľa typov výrobkov spolu s podrobnými informáciami týkajúcimi sa prípadov, pri ktorých bolo pozastavené prepustenie tovaru alebo bol tovar zaistený. V zoznamoch sa musia uviesť všetky tieto informácie:
a)
meno držiteľa práva, opis tovaru, pôvod tovaru, miesto, kde bol tovar vyrobený, a miesto určenia, ak sú známe, právo duševného vlastníctva, ktoré bolo porušené;
b)
pre každú položku množstvo tovaru, ktorého prepustenie bolo pozastavené alebo ktorý bol zaistený, jeho colný status, typ práva duševného vlastníctva, ktoré bolo porušené, použité dopravné prostriedky;
c)
či sa použila nákladná, alebo osobná preprava, a či ide o konanie začaté ex offo, alebo na základe podania žiadosti o prijatie opatrenia.
4. Členské štáty môžu predložiť Komisii informácie, ktoré obsahujú aj údaje o skutočnej alebo odhadnutej hodnote tovaru, pri ktorom bolo pozastavené prepustenie tovaru alebo bol tovar zaistený.
5. Na konci každého roka poskytne Komisia členským štátom informácie, ktoré získala pri uplatňovaní odsekov 1 a 4.
6. Komisia uverejňuje zoznam príslušných útvarov colných orgánov podľa článku 5 ods. 2 základného nariadenia v sérii C Úradného vestníka Európskej únie.
Článok 9
Žiadosti o prijatie opatrení, ktoré boli podané pred 1. júlom 2004, ostávajú v platnosti do konca ich zákonnej lehoty a nemožno ich predĺžiť. Po 1. júli 2004 súčasťou úplných žiadostí uvedených v článku 6 základného nariadenia musí byť návrh vyhlásenia v súlade s prílohami k tomuto nariadeniu. Navrhnuté vyhlásenie uvoľní záruky a poplatky splatné v členských štátoch.
Ak sa konanie pred príslušným orgánom začalo pred 1. júlom 2004 a stále prebieha, záruka nemôže byť uvoľnená pred ukončením tohto konania.
Článok 10
Nariadenie (ES) č. 1367/95 sa zrušuje. Odkazy na zrušené nariadenie sa chápu ako odkazy na toto nariadenie.
Článok 11
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2004.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 21. októbra 2004